8. Kgakololo: Fa motho a sena go neela puo, modulasetulo wa Pokano ya Botshelo le Bodiredi o tla dirisa motsotso o le mongwe go akgola le go ntsha dikakantsho tse motho yoo a ka di dirisang go tswa mo boroutšhareng jwa Go Bala le go Ruta. Fa modulasetulo a bitsa motho gore a tle go neela puo, ga a tshwanela go bua gore motho yoo o berekela mo ntlheng efe. Mme fa motho a sena go neela puo, modulasetulo o tla mo akgola a bo a bua le ntlha e a neng a berekela mo go yone. Gape o tla mo tlhalosetsa gore ke kae mo a dirileng bontle gone le gore ke kae mo a tlhokang go tokafatsa gone. Modulasetulo a ka nna a bua ka sengwe se a se boneng mo puong eno se a akanyang gore se ka thusa motho yo o neetseng puo kgotsa bareetsi. Fa go na le dintlha tse dingwe tse di tswang mo boroutšhareng jwa Go Bala le go Ruta kgotsa mo bukeng ya Sekolo sa Bodiredi tse modulasetulo a batlang go tlotla le motho yo o neetseng puo ka tsone, a ka dira jalo morago ga dipokano kgotsa ka nako e nngwe. Dintlha tseo di ka tswa di tsamaisana le thuto e a neng a berekela mo go yone kgotsa mo thutong nngwe e sele.— Serapa 13 le 16 di na le tshedimosetso e e oketsegileng mabapi le tiro ya molebedi wa Pokano ya Botshelo le Bodiredi le ya mogakolodi yo o thusang.